Naboer sjokkerte etter tobarnsfar drepte 16 sivile i Afghanistan
Robert Bales, som er mistenkt for å stå bak en landsbymassakre i Afghanistan, har kommet hjem til USA for å stilles for retten. Han er mistenkt for å ha skutt og drept 16 sivile i to små landsbyer i Kandahar-provinsen.Natt til lørdag kom soldaten tilbake til USA, til en militærbase i Kansas, hvor han vil bli holdt i varetekt under svært strenge sikkerhetstiltak. Pentagon har avgjort at den siktede sersjanten skal stilles for en amerikansk militærdomstol. Han ble tidligere uken sendt til Kuwait, og derfra ble han fløyet videre til USA. Nyhetsbyrået AP har snakket med naboene til Bates hjemme i USA. De kan ikke forstå at han var i stand til å drepe sivile. - Jeg kan ikke forstå at det er han. Det var ingen tegn, og det er veldig trist, sier en nabo. En annen nabo, Paul Wohlberg, beskriver Bales som en familiemann som pleide å leke med sine to barn utenfor huset, ifølge AP.Afghanerne i de rammede landsbyene tror ikke på at en mann alene kan ha tatt livet av de 16 ofrene. De er rasende over at gjerningsmannen er hentet ut av landet. Afghanistans president Hamid Karzai var selv krass i kritikken mot USA fredag kveld. Både amerikanske og afghanske myndigheter etterforsker saken, men Karzai er misfornøyd med det han mener er dårlig samarbeid med amerikanerne. Likevel er Karzai og president Barack Obama fortsatt enige om at Afghanistan skal overta sikkerhetsansvaret for hele landet i løpet av 2014.Soldaten som antas å ha gjennomført massakren var opprørt over at en medsoldat var blitt såret dagen før, ifølge forsvareren hans John Henry Browne. Browne sier også at lidelsen posttraumatisk stressyndrom sannsynligvis vil spille en stor rolle i forsvaret av mannen. 38-åringen var lite glad over å bli sendt til Afghanistan i desember i fjor, etter å ha tjenestegjort i Irak i tre omganger tidligere. Kilde: VG Nett/NTB
Naboene reagerte med vantro på nyheten om at det var Robert Bales som drepte 16 afghanske sivile forrige uke.